Man in hof oor aanval op 83-jarigePort Alfred Foto: www.sothebysrealty.co.za ŉ 24-jarige man het Donderdag in die landdroshof in Port Alfred verskyn nadat hy ŉ 83-jarige vrou glo twee dae gelede beroof en aangerand het. “Die bejaarde vrou sterk aan in ŉ hospitaal in Port Elizabeth nadat sy tydens die aanval vroeg Dinsdagoggend kopbeserings opgedoen het,” het lt Luvuyo Mjekula, woordvoerder van die polisie, in ŉ verklaring gesê. Die polisie in Port Alfred het glo ŉ klag van huisbraak ontvang van ŉ veiligheidsmaatskappy, Multi Security, wat reageer het op ŉ paniekroep. “Ao Daniel Marais het hom na die toneel in Dickersonweg gehaas,” het Mjekula gesê. “Toe hy hoor die verdagte het reeds van die toneel gevlug, het hy hom agternagesit en hom later onder ŉ boom by ŉ huis in die woonbuurt opgespoor.” Marais het die verdagte in hegtenis geneem. “Lede van die polisie en Multi Security het die bejaarde huiseienaar in ŉ plas bloed in die huis aangetref,” het Mjekula bygevoeg. “ŉ Ambulans is ontbied en die vrou is na die plaaslike hospitaal geneem. Sy is later na Port Elizabeth oorgeplaas met ernstige kopbeserings.” Die polisie ondersoek ŉ saak van huisbraak en aanranding met die doel om ernstige liggaamlike skade aan te rig. Die verdagte het vlugtig in die hof verskyn en die saak is tot 5 Februarie uitgestel vir regsverteenwoordiging en sy aansoek om borgtog. Hy bly in aanhouding.